Sporočilo danske vlade glede poziva za predložitev vlog za izdajo dovoljenj za iskanje in izkoriščanje ogljikovodikov na območju Severnega morja

Osmi danski razpis za izdajo dovoljenj

(Besedilo velja za EGP)

(2018/C 347/05)

V skladu s členom 3(2)(a) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (1) vas obveščamo, da je v skladu z oddelkom 12(1)(a) akta o izkoriščanju danskih podzemnih virov (glej prečiščeni akt št. 960 z dne 13. septembra 2011, kot je bil naknadno spremenjen) vloge za izdajo dovoljenj za območje Severnega morja v danskem epikontinentalnem pasu zahodno od ED50 zemljepisne dolžine 6° 15′ V (osrednji morski jarek in okoliška območja) mogoče predložiti do 1. februarja 2019 do 12. ure. Če je obdobje med objavo tega sporočila v Uradnem listu Evropske unije in 1. februarjem 2019 krajše od 90 dni, se vloge lahko predložijo do 12. ure 90. dne po objavi tega sporočila v Uradnem listu ali, če je 90. dan sobota, nedelja, praznik, dan ustave, božični večer ali silvestrovo, do 12. ure naslednjega delovnega dne.

Predložijo se lahko vloge za izdajo dovoljenj za iskanje in izkoriščanje ogljikovodikov na območjih osrednjega morskega jarka v Severnem morju in njegove okolice, za katera dovoljenja še niso bila izdana, kot je prikazano na zemljevidu, ki je na voljo pri Agenciji Danske za energijo ali na njenem spletišču. Na severu, zahodu in jugu je področje omejeno z epikontinentalnimi pasovi Norveške, Združenega kraljestva in Nemčije, na vzhodu pa z zemljepisno dolžino 6° 15′ V (ED50).

Vloge za izdajo dovoljenj za iskanje in izkoriščanje ogljikovodikov se lahko predložijo tudi v primeru slojev, za katera dovoljenja še niso bila izdana, in sicer pod omejitvami iz dovoljenj, ki so omejena navzdol glede na globino, in nad omejitvami iz dovoljenj, ki so omejena navzgor.

Poleg tega se lahko predložijo tudi vloge za vsa območja, katerih status se do 90 dni pred iztekom roka za predložitev vlog spremeni iz območij, za katera so dovoljenja bila izdana, v območja, za katera dovoljenja še niso bila izdana.

Določbe in merila v smislu čelna 5(1) Direktive 94/22/ES (glej prečiščeni akt št. 960 z dne 13. septembra 2011 o izkoriščanju danskih podzemnih virov, kot je bil naknadno spremenjen) so bili objavljeni 26. junija 2018 v danskem uradnem listu št. 120 pod rubriko „Različne objave: razpisi“.

V skladu z Direktivo 2001/42/ES Evropskega parlamenta in Sveta z dne 27. junija 2001 o presoji vplivov nekaterih načrtov in programov na okolje (2) je dansko ministrstvo za energijo, javne storitve in podnebje opravilo okoljsko presojo načrta, na katerem temelji postopek javnega razpisa. Podrobnejši podatki o načrtu in presoji so na voljo na spletišču Agencije Danske za energijo.

Vloge je treba poslati na naslednji naslov, na katerem so na voljo tudi podrobnejše informacije na podlagi Direktive 94/22/ES:

Energi-, Forsynings- og Klimaministeriet Energistyrelsen Amaliegade 44 1256 Copenhagen K DANSKA Telefon +45 33926700 E-naslov: ens@ens.dk Spletna stran: http://www.ens.dk, http://www.ens.dk/8thRound (informacije o osmem razpisu za izdajo dovoljenj in okoljski presoji)

Danska agencija za energijo bo po pričakovanjih na začetku leta 2019 spremenila naslov. Zato se vložnike spodbuja, da spremljajo naslov na spletni strani agencije ali z njo stopijo v stik po telefonu.

Dovoljenja bodo predvidoma izdana v šestih mesecih po izteku roka za predložitev vlog.

(1) UL L 164, 30.6.1994, str. 3.

(2) UL L 197, 21.7.2001, str. 30.